tartuNLP/wikipedia-smugri-20251201 huggingface dataset:
Tommy Solomon

Tommy Solomon (morioriksi "Tame Horomona Rehe") (7. huhtikuuta 1884 Waikaripi – 19. maaliskuuta 1933 Manukau) oli chathamsaarelainen yrittäjä ja maanviljelijä, sekä viimeinen puhdasverinen moriori. Morioreiden jälkeläiset näkivät hänet yhteisönsä johtohahmona, vaikka kulttuurillisesti Tommy Solomon oli pikemminkin maori.
Elämäkerta.
Tommy Solomon oli Rangitapua Horomona Rehen ja Ihimaera Te Teiran ainut hengissä selvinnyt lapsi. Hänen vanhempansa kuuluivat Owenga ja Otonga morioriheimoihin. Hän syntyi Waikaripissa, mutta vietti nuoruutensa Manakaun moriorireservaatissa Manukaussa Chathamsaaren kaakkoisosassa. Hän sai peruskoulutusta Te Onen koulussa, mutta jätti sen kesken vuoden 1897 tienoilla voidakseen auttaa isäänsä töissään ja pitääkseen huolta sairastuneesta äidistään. Elokuussa 1900 hän osallistui lintujenmetsästysreissulle veneillä yhdessä 12 muun kanssa. Kaksi matkaan lähtenyttä venettä kaatui ja 9 metsästämään lähtenyttä kuoli. Solomon oli yksi kolmesta henkiinjääneestä. 30. syyskuuta 1903 hän meni naimisiin Ada Fowlerin kanssa, joka kuului Ngai Tahun maoriheimoon. Kaksikko muutti vuokramaille Whareamaan, jossa Tommy kasvatti lampaita. Morioreiden kuollessa Rehen suvun omistus morioreiden maa-alueista kasvoi. Hänen isänsä perusti maille menestyksekkään lammastilan. Vuonna 1915 molemmat Tommyn vanhemmista kuolivat ja hän otti 7 000 lampaan tilan omaan hoitoonsa. Tommy meni uusiin naimisiin 21. lokakuuta 1913 Whakarawa Fowlerin kanssa, joka oli Adan sisaruksen tytär. Avioliitossa syntyi kolme poikaa ja kaski tytärtä.
Solomonin maine lampaankasvattajana kasvoi 1920-luvulla ja hänen tätinsä Paranihia Hetan kuoltua hänestä tuli viimeinen täysverinen moriori. Lampaidenkasvatuksen ohella hän toimi paikallisen koulun komiteassa, kasvatti ravihevosia ja valmensi paikallista jalkapalloseuraa. Vuonna 1924 hänestä tuli maorien Rātana-kirkon kannattaja. Solomon kuoli keuhkokuumeeseen ja sydänkohtaukseen kotonaan Manukaussa 19. maaliskuuta 1933.
Marien Ngouabi

Marien Ngouabi (vaihtoehtoinen kirjoitustapa "N’Gouabi"; 31. joulukuuta 1938 Ombellé – 18. maaliskuuta 1977 Brazzaville) oli Kongon tasavallan valtionpäämies vuosina 1968–1977. Hän sai sotilaskoulutuksen Ranskassa 1960-luvun alussa.
Hän kaappasi vallan vuonna 1968 syrjäyttäen presidentti Alphonse Massamba-Débatin yksipuoluehallinnon. Ngouabi jatkoi edeltäjänsä sosialistista politiikkaa, mutta perustuí oman puolueensa, Kongon työväenpuolueen (PCT). Vuonna 1970 hän julisti Kongon marksilaiseksi kansantasavallaksi, ja PCT:n sen ainoaksi sallituksi puolueeksi. Vuonna 1977 salamurhaaja surmasi Ngouabin 18. maaliskuuta.
Ngouabin kuolinpäivä on kansallinen juhlapäivä Kongossa.
Vuokkijärvi (Suomussalmi, Ala-Vuokki)

Vuokkijärvi on noin 30 kilometrin pituinen, kapeahko järvi Suomussalmella Hyrynsalmen reitillä ja Oulujoen vesistössä. Järven rannalla on Ala-Vuokin kylä.
Vuokkijärveä säännöstellään poikkeuksellisen voimakkaasti: säännöstelyrajojen väli on peräti kuusi metriä (183,72–189,72 m). Järvi laskee länsipäästään Niipaskosken kautta Parvajärveen.
Suomussalmella on myös pienempi Vuokkijärvi itärajalla.
Still Alive... and Well?

Still, Alive... and Well? on Megadethin kokoelma-albumi, joka julkaistiin 10. syyskuuta 2002. Levy oli yhtyeen viimeinen julkaisu perustajajäseniin kuuluvan basisti David Ellefsonin kanssa ennen tämän paluuta yhtyeeseen vuonna 2010. Albumin nimi on sitaatti Dave Mustainen vastauksesta haastattelijan kysymykseen siitä, mitä hän haluaisi kirjoitettavan hautakiveensä.
Albumin kuusi ensimmäistä kappaletta ovat livetaltiointeja, jotka on nauhoitettu Web Theatressa Phoenixissa, Arizonassa 17. marraskuuta 2001. Seuraavat kuusi kappaletta ovat studiotaltiointeja, jotka on julkaistu yhtyeen albumilla "The World Needs a Hero".
Kappalelista.
Kaikki kappaleet sanoittanut ja säveltänyt Dave Mustaine, ellei toisin mainita.
Olli Saarinen

Olli Kullervo Saarinen (29. heinäkuuta 1953 Mänttä – 2025) oli suomalainen jääkiekkopuolustaja. Pelipaikkaansa nähden pienikokoinen Saarinen edusti SM-liigaurallaan Sportia, Kiekkoreipasta ja Kärppiä yhteensä 240 runkosarjaottelun verran ja hän teki niissä tehot 27+56=83. Jäähyminuutteja tuli 178.
Ura.
Saarinen aloitti uransa Mäntän Kiekkopojissa, sitten Vaasan Sportissa kaudella 1972–1973, kun joukkue pelasi toiseksi korkeimmalla sarjatasolla Suomen sarjassa. Vuonna 1974 sarjan nimi muuttui I-divisioonaksi. Keväällä 1975 Sport nousi SM-liigaan. Kausi 1975–1976 oli tähän mennessä joukkueelle toistaiseksi ainoa kausi SM-liigassa, kun Sport putosi taas keväällä 1976 I-divisioonaan. Saarinen teki päättyneellä kaudella 32 ottelussa tehot 3+5=8.
Vuodet 1977–1981 Saarinen pelasi SM-liigaa Lahden Kiekkoreippaassa. Hän teki kaudella 1979–1980 läpimurtonsa SM-liigassa tehoilla 5+18=23. Kaudella 1980–1981 Saarinen teki yhden kauden piste-ennätyksensä tehoilla 7+20=27, joilla hän oli Kiekkoreippaan tehokkain puolustaja. Vuodet 1981–1983 Saarinen pelasi HV71:ssä Ruotsin I-divisioonaa. Kaudeksi 1983–1984 hän palasi SM-liigaan ja siirtyi Oulun Kärppiin, jossa Saarinen pelasi kolme kautta. Hänen jokainen kautensa siellä päättyi SM-pronssiin.
Saarinen palasi kaudeksi 1986–1987 Sportiin, jossa hän pelasi koko loppu-uransa kevääseen 1990 saakka. Kaudella 1988–1989 Saarinen teki yhden kauden piste-ennätyksensä Suomen toiseksi korkeimmalla sarjatasolla tehoilla 6+25=31, joilla hän oli Sportin tehokkain puolustaja ja puolustajien pistepörssin kuudes Jokereiden Arto Taipolan ja FPS:n Jouni Vuorisen kanssa.
Maajoukkue.
Saarinen pelasi Lake Placidin olympiakisoissa 1980, joissa Suomi sijoittui neljänneksi. Saarinen valittiin joukkueeseen loukkaantuneen Reijo Ruotsalaisen korvaajaksi. Ennen kisoja hän oli pelannut 10 A-maaottelua.
Per Andersson (palkkasoturi)

Per Edvin ”Sahara” Andersson (1941 Helsinki – 17. huhtikuuta 2011 Koh Chang, Thaimaa) oli suomalainen palkkasoturi.
Koulukodissa kasvanut ja nyrkkeilyä harrastanut Per Andersson lähti seikkailunhalusta merille 1960-luvun alussa. Hän myöhästyi 1962 laivastaan Rotterdamissa ja joutui työn, asunnon ja rahan puutteessa liittymään Ranskan muukalaislegioonaan. 
Andersson palveli legioonassa kuusi vuotta 1962–1968 ja oli välillä legioonan rangaistuskomppaniassakin. Legioonasta karattuaan Andersson oli palkkasoturina Kongossa ja Angolassa. Hän oli vielä kolme vuotta Espanjan muukalaislegioonassa 1972–1975 ja joutui tänä aikana istumaan 11 kuukautta sotilasvankilassa taposta syytettynä. Tämän jälkeen Andersson oli vielä amerikkalaisen palkkasoturijärjestön keikkahommissa sotilaskouluttajana vuoteen 1984 saakka muun muassa Nicaraguassa ja Angolassa. 
Sotilasuransa jälkeen Andersson asui Kööpenhaminassa ja oli muun muassa henkivartijana. Palattuaan Suomeen hän sotkeutui mukaan hasiksen salakuljetukseen ja sai siitä pari vankeustuomiota. Vankilasta päästyään Andersson toimi matkailualalla muun muassa ulkomaisten turistien koiravaljakkokuskina sekä hiihto-, pyöräily-, kanootti- ja patikkaretkien vetäjänä.
Eläkkeelle jäätyään Andersson muutti ensin Floridaan ja sitten Thaimaahan. Andersson asui Thaimaassa Koh Changin saarella. Petri Sarjanen on kirjoittanut Anderssonin elämänvaiheista kirjan "Sahara - Palkkasoturi Per Andersson" (Kustannusosakeyhtiö Revontuli, 1999).
Andersson kuoli 17. huhtikuuta 2011 Koh Changin saarella Thaimaassa.
Margaret Dumont

Margaret Dumont (oik. Daisy Juliette Baker, ) oli yhdysvaltalainen näyttelijä ja oopperalaulaja. Dumont muistetaan ennen kaikkea seitsemästä Marxin veljesten kanssa tehdystä elokuvasta, joissa hän oli veljesten – etenkin Grouchon – pilkanteon uhri ja Grouchon lemmiskely-yritysten kohde. Dumont oli elokuvissa niin vaikuttava, että häntä kutsutaan usein leikillisesti ”viidenneksi Marx-veljekseksi”.
Götaverken

Götaverken oli Göteborgin Hisingeniin vuonna 1841 perustettu telakka, joka meni konkurssiin vuonna 1989. 
Historiaa.
Telakan perusti skotlantilainen Alexander Keiller nimellä "Keillers Werkstad i Göteborg". Vuoden 1867 konkurssin jälkeen telakasta tehtiin "Göteborgs Mekaniska Verkstads AB", jonka johtoon asettui Kellerin poika James. Samalla telakka muutti toiselle puolen Götajokea. Vuonna 1906 se muutti nimensä muotoon "Göteborgs Nya Verkstads AB" ja vuonna 1917 muotoon "AB Götaverken".
Ensimmäinen alus laskettiin telakalta vesille 1868. Vuonna 1906 telakan ostivat Hugo Hammar ja Sven Almqvist ja alkoivat kehittää sitä, kunnes vuonna 1917 myivät sen Dan Broströmille osaksi Broström-yhtymää. Hugo Hammar jatkoi telakan johtajana, ja vuonna 1933 Götavarvenista oli tullut maailman suurin telakka mitattuna vesillelasketuilla bruttotonneilla.
1960-luvun vaihteessa Götaverken perusti toisen telakan Arendaliin, jossa ensimmäisenä maailmassa työskenneltiin valtaosin sisätiloissa. Samalla vanhan telakan käyttö väheni, ja sieltä viimeinen vesillelasku tapahtui 1968.
Vuonna 1971 Broström-yhtymä myi Götaverkenin Salén-yhtymälle, joka puolestaan myi sen telakkakriisin jälkeen vuonna 1977 valtion perustaman Svenska Varvin tytäryhtiöksi. Telakka yritti erikoistua perinteisten tankkereiden ja malminkuljetusalusten sijasta jäänmurtajiin, lauttoihin ja kylmäkuljetusaluksiin sekä erityisesti Pohjanmeren öljyteollisuuden tarvitsemiin offshore-asuntolauttoihin yhdessä göteborgilaisen Consafe-yhtiön kanssa. Consafen konkurssi 1985 kuitenkin tuhosi myös Götaverkenin tulevaisuuden, ja viimeinen laiva, jäänsärkijä "Oden", laskettiin vesille 1989. Cityvarvet-nimen saanut vanha telakka kuitenkin jatkoi toimintaansa korjaustelakkana vuoteen 2015 asti.
Leena Tirronen

Leena Tirronen (s. 1984 Kouvola) on suomalainen laulaja, joka nousi julkisuuteen vuoden 2010 X Factor -kilpailusta, jossa hän sijoittui kolmanneksi. Hän oli yhdessä Lasse Piiraisen kanssa (Norma John -duo) Suomen euroviisuedustaja vuonna 2017.
Biografia.
Leena Tirronen nousi julkisuuteen keväällä 2010 esitetystä Suomen ensimmäisestä X Factor -laulukilpailusta. Hän sijoittui kisassa kolmanneksi. Hänen edelleen sijoittuivat toiseksi tullut Samuli Taskinen ja voittaja Elias Hämäläinen.
Loppukeväästä 2010 Tirronen solmi levytyssopimuksen Sony Music -levy-yhtiön kanssa. Tirronen päätyi käyttämään soolourallaan taiteilijanimeä Leena Ihmemaassa. Leenan esikoissingle ”Piru” julkaistiin elokuussa 2010. "Leena Ihmemaassa" -niminen esikoisalbumi julkaistiin 29. joulukuuta 2010. Albumi ja siltä julkaistut kolme singleä eivät kuitenkaan nousseet lainkaan myyntilistoille. Tirrosen ja Sony Musicin yhteistyö päättyikin jo vuonna 2011. Jo ennen X Factoria Tirronen oli keikkaillut Norma John -nimisen yhtyeensä kanssa. Toukokuussa 2017 yhtye edusti Suomea Eurovision laulukilpailussa kappaleella ”Blackbird”.
Vuonna 2020 Tirrosen ja hänen siskontyttärensä Sanni Savolaisen Lili &amp; Luna -kantriyhtye julkaisi ensimmäisen singlensä ”Kolme kaljaa ja kaupunkiin”. Kappaleen tekijätiimiin kuului myös Joel Melasniemi ja sen on tuottanut Pasi Siitonen.
Tirronen on toiminut myös lauluntekijänä; esikoisalbumilleen hän oli tekemässä viittä kappaletta. Vuonna 2015 Jesse Kaikuranta julkaisi ”Lobotomia”-singlen, joka on Tirrosen sanoittama ja yhdessä Lasse Piiraisen kanssa säveltämä.
Ester Ax-Tokkola

Ester Ax-Tokkola (25. kesäkuuta 1906 Laukaa – 15. heinäkuuta 1946) oli suomalainen opettaja ja tekstiilisuunnittelija, joka toimi vuosina 1931–1927 Kotiteollisuusopiston piirustuksen, tyyliopin, kaunokirjoituksen ja tekstauksen opettajana sekä mallien suunnittelijana. Ester Ax suunnitteli 1930-luvulla muun muassa ryijyjä.
Vaalikelpoisuus

Vaalikelpoisuus tarkoittaa ehtoja, jotka henkilön tulee täyttää, jotta hän voi asettua ehdolle vaaleissa. Vaalikelpoisuuden ehdot eivät välttämättä ole samat kuin pelkän äänioikeuden, vaan ne saattavat olla tiukemmat.
Suomessa oli aikaisemmin voimassa määräys, jonka mukaan henkilö, joka oli tuomittu menettämään kansalaisluottamuksensa, ei ollut muun ohella myöskään vaalikelpoinen. Kansalaisluottamuksen menettämisseuraamus poistettiin Suomen lainsäädännöstä vuonna 1969.
Vaalikelpoisuus Suomessa.
Kuntavaalit.
Kuntavaaleissa vaalikelpoinen eli ehdokkaaksi kelpaava on henkilö, joka täyttää seuraavat ehdot: 
Vaalikelpoisuus määräytyy lähtökohtaisesti sen mukaan missä kunnassa äänestäjä on väestötietojärjestelmässä 51. päivänä ennen vaalipäivää, mutta henkilön muuttaessa vaalikelpoisuus seuraa mukana. Keskusvaalilautakunta tarkastaa kotikunnan 34. päivänä ja ehdokasluetteloon voidaan tehdä korjauksia vielä 32. päivänä ennen vaalipäivää, joten sama henkilö voi olla ehdolla eri kunnassa kuin minkä alueella hän äänestää samoissa vaaleissa.
Vaalikelpoinen kuntavaaleissa ei kuitenkaan ole, ellei palvelussuhde pääty ennen valtuutettujen toimikauden alkua,
Aluevaalit.
Aluevaaleissa vaalikelpoinen eli ehdokkaaksi kelpaava on henkilö, joka täyttää seuraavat ehdot: 
Vaalikelpoisuus määräytyy lähtökohtaisesti sen mukaan missä kunnassa äänestäjä on väestötietojärjestelmässä 51. päivänä ennen vaalipäivää, mutta henkilön muuttaessa vaalikelpoisuus seuraa mukana. Aluevaalilautakunta tarkastaa kotikunnan 34. päivänä ja ehdokasluetteloon voidaan tehdä korjauksia vielä 32. päivänä ennen vaalipäivää, joten sama henkilö voi olla ehdolla eri kunnassa kuin minkä alueella hän äänestää samoissa vaaleissa.
Vaalikelpoinen aluevaaleissa ei kuitenkaan ole, ellei palvelussuhde pääty ennen valtuutettujen toimikauden alkua,
Eduskuntavaalit.
Eduskuntavaaleissa vaalikelpoisia ovat kaikki äänioikeutetut, jotka eivät ole vajaavaltaisia eli holhouksen alaisia. Kansanedustajiksi ei kuitenkaan voida valita ammattisotilaita eikä virassa olevia korkeita valtiollisia virkamiehiä, kuten valtioneuvoston oikeuskansleria, eduskunnan oikeusasiamiestä, korkeimman oikeuden jäsentä, korkeimman hallinto-oikeuden jäsentä ja valtakunnansyyttäjää. Eduskuntavaalien osalta vaalipiirilautakunnat tutkivat ehdolle asettuvien vaalikelpoisuuden ja vahvistavat ehdokasluettelot 31. päivänä ennen varsinaista vaalipäivää.
Raseiniai

Raseiniai (aiemmin myös Raseinē, , ) on kaupunki Keski-Liettuassa Kaunasin läänissä. Se on Raseiniain kunnallispiirin hallinnollinen keskus. Vuonna 2010 kaupungin väkiluku oli 11 990.
Liettuan suuriruhtinaskunnassa ja Puola-Liettuan aikaan kaupunki oli tärkeä kauppa- ja hallintopaikkakunta. Se liitettiin Puolan 3. jaossa osaksi Venäjää, ja kaupunkioikeudet peruttiin.
Lentvaris

Lentvaris () on itäisessä Liettuassa, Vilnan läänissä ja Trakain kunnallispiirissä sijaitseva kaupunki. Vuonna 2010 kaupungin väkiluku oli 11 514 asukasta. 
Lentvarisiin rakennettiin rautatie jo vuonna 1862, sillä kaupunki sijaitsi Venäjän keisarikunnan 1851 päättämän Pietari-Varsova-ratahankkeen varrella. Lentvarisin rautatieasema on nykyisin eräs Liettuan vilkkaimmista risteysasemista.
Baloo

Baloo on Rudyard Kiplingin kirjassa "Viidakkokirja" esiintyvä huulikarhu, joka toimii ihmislapsi Mowglin sekä susilauman pentujen opettajana.
Hahmo esiintyi myös vuonna 1967 valmistuneessa Disneyn piirroselokuvassa "Viidakkokirja". Baloon suomalaisena äänenä toimi näyttelijä Pekka Lehtosaari. Baloo esiintyy myös Disneyn animaatiosarjoissa "Viidakkoviikarit" (nuorena) ja "Pilipalipilotit" (pilottina ja sankarina).
Sound of the Republic

Sound of the Republic on Raised Fistin neljäs studioalbumi, joka julkaistiin 10. huhtikuuta 2006.
Ričardas Berankis

Ričardas Berankis (s. 21. kesäkuuta 1990 Vilna) on liettualainen tennispelaaja. Parhaimmillaan hän on ollut ATP-listan sijalla 50 toukokuussa 2016. Hän on voittanut yhden ATP-turnauksen nelinpelissä, Houstonissa 2015.
Tennisura.
Juniorivuosinaan Berankis voitti vuonna 2007 Yhdysvaltain avointen poikien kaksinpeliturnauksen.
Vuonna 2010 Berankis voitti SAP Openissa Robby Gineprin ja Björn Phaun, mutta hävisi puolivälierässä maailmanlistan sijalla 11 olleelle Fernando Verdascolle. Ensimmäistä kertaa Grand Slam -turnauksen pääsarjaan hän pääsi Wimbledonissa 2010, jossa hän voitti avauskierroksella Carsten Ballin, mutta hävisi toisella kierroksella Feliciano Lópezille. Yhdysvaltain avoimissa Berankis pääsi myös toiselle kierrokselle voitettuaan avauskierroksella Ryan Sweetingin. Toisella kierroksella hän hävisi viisieräisen kamppailun Jürgen Melzerille luvuin 4–6, 7–6(4), 3–6, 6–1, 5–7.
Australian avoimissa 2011 Berankis pääsi kolmannelle kierrokselle voitettuaan toisella kierroksella David Nalbandianin. Kolmannen kierroksen ottelussaan hän hävisi David Ferrerille.
Emmanuel de Grouchy

Emmanuel de Grouchy, Grouchyn toinen markiisi, (23. lokakuuta 1766 – 29. toukokuuta 1847) oli ranskalainen kenraali ja Napoleonin palveluksessa toiminut marsalkka.
Perhe.
Emmanuel de Grouchy syntyi vuonna 1766 Pariisissa François-Jacques de Grouchyn, Grouchyn ensimmäisen markiisin, ja älykkö Gilberte Fréteau de Pényn lapsena. Hänen sisarensa oli Sophie de Condorcet, tunnettu feministi.
Sotilasura.
Grouchy aloitti sotilasuransa Ranskan tykistössä vuonna 1779, mutta sai siirron ratsuväkeen vuonna 1782. Neljä vuotta myöhemmin hänet siirrettiin kaartin rykmenttiin. Aatelistaustastaan ja suhteistaan hoviin huolimatta Grouchy vakuuttui vallankumouksen periaatteista ja jätti siitä syystä kaartin. Vuoden 1792 sodan käännekohdassa hänet nimitettiin everstiksi ratsuväen rykmenttiin, ja pian hän sai kenraalimajurin () arvon. Vuonna 1793 Grouchy osoitti kykynsä jälleen Vendéen taisteluissa, minkä johdosta hänet korotettiin divisioonan kenraaliksi. Pian sen jälkeen hänet otettiin viralta jalosukuisuutensa takia, mutta vuonna 1795 hänet palautettiin palvelukseen. Vuonna 1798 hän avusti Piemonten hallitusta Sardinian kuninkaan kruunun luovuttamisessa ja vuonna 1799 Grouchy osoitti suurta sotataitoa sotaretkellä Venäjää ja Itävaltaa vastaan. Novin ja pitkän vetäytymisen jälkeen hän haavoittui 14 kertaa ja jäi vangiksi. Vapauduttuaan Grouchy palasi Ranskaan.
Vaikka Grouchy oli vastustanut Napoleonia, hänet värvättiin uudelleen 1. konsulin käskystä. Myöhemmin hän kunnostautui sotilasurallaan Hohenlindenin taistelussa.
Ilona Mitrecey

Ilona Mitrecey (s. 1. syyskuuta 1993) on ranskalainen laulaja. Hänet tunnetaan parhaiten kappaleestaan ”Un monde parfait”, joka sijoittui singlelistojen kärkisijoille Keski-Euroopan maissa. 
Mitreceyn debyyttisingle ”Un Monde Parfait” julkaistiin Ranskassa helmikuussa 2005. Kappale oli julkaistu Italiassa jo vuonna 2004. Se nousi heti Ranskan singelistan sijalle kaksi. Seuraavalla viikolla kappale nousi listan kärkeen, jossa se vietti 15 peräkkäistä viikkoa, ja se pysyi yhteensä 28 viikkoa kymmenen parhaan joukossa. Single sai Ranskassa timanttilevyn 500 000 kappaleen myynnistä, ja sen on arvioitu myyneen Ranskassa puolitoista miljoona kappaletta. Se pääsi singelistojen kolmen parhaan joukkoon myös Itävallassa, Saksassa ja Sveitsissä ja listaykköseksi Belgian Valloniassa.
Albumi "Un Monde Parfait" julkaistiin lokakuussa 2005, ja se nousi heti Ranskan albumilistan kakkoseksi. Levy myi Ranskassa 200 000 kappaletta ja sai tuplakultalevyn.
Mitreceyn toinen albumi "Laissez-nous respirer" julkaistiin loppuvuonna 2006. Se ylsi parhaimmillaan Ranskan albumilistalla sijalle 70. Albumin jälkeen Mitrecey vetäytyi julkisuudesta. Vuonna 2014 antamassaan haastattelussa hän sanoi, ettei aio palata musiikin pariin.
Vuonna 2007 Mitrecey oli yksi kymmenestä Euroopan komission myöntämän EBBA-palkinnon saajasta.
Hamina Tattoo

Hamina Tattoo on tattoo eli sotilasmusiikkitapahtuma, joka järjestetään joka toinen vuosi Haminassa. Ensimmäinen Tattoo järjestettiin vuonna 1990. Tapahtuma järjestetään nykyisin heinä–elokuun vaihteessa. Hamina Tattoon ohjelmistoon kuuluu sotilassoittokuntien esittämää sotilaallista ja kevyempää musiikkia monissa eri konserteissa. Tapahtuma huipentuu Hamina Bastionin marssishow-esityksiin. 
Historia.
Ajatus Hamina Tattoon järjestämisestä sai alkunsa matkailutoimen piirissä sotilasmusiikkipäivien nimellä jo 1980-luvun alkupuolella. Pääesityksen paikka on ollut vuodesta 1998 Haminan linnoituksen telttakatoksella katettu Hamina Bastioni. Puolustusvoimien tuki tapahtumalle on ollut tärkeää ja tapahtuman suosio ja kansainvälistyminen on tukenut sotilasmusiikin asemaa Suomessa.
Vuonna 2014 tapahtumalle perustettiin tukiyhdistys Hamina Tattoon ystävät.
Hurtti ukko

Hurtti ukko (myös Hurtti Ukko, ) on Johan Ludvig Runebergin runoteoksen "Vänrikki Stoolin tarinat" vuonna 1848 ilmestyneeseen ensimmäiseen kokoelmaan sisältyvä runo. Runo kertoo Suomen sotaan osallistuvasta vanhasta ruotusotamiehestä. Sana "hurttiukko" on vakiintunut suomen kielessä tarkoittamaan vanhemman puoleista ja palveluskelpoisuudeltaan kyseenalaista reserviläistä.
Ruotsin kuningaskunnan armeijassa Kuopion komppaniassa palveli ruodussa 54 (Siilinjärven Räimästä) Adam Mechelin Hurtig (s. 1769), joka oli Suomen sodan aikoihin noin 39–40-vuotias. Suomen sodassa Ruotsin puolella taistelleet olivat keskimäärin noin 35-vuotiaita ruotusotilaita. Joukko-osastossa saattoi tosin olla kirjoilla lapsia tai teini-ikäisiä nuoria.
Karl Collan sävelsi Runebergin runoon Hurtti-Ukko-marssin, josta tuli Kainuun prikaatin kunniamarssi.
"Hurtig" runon tarkoittamassa mielessä tarkoittaa "urheaa". Nykysuomessa sana "hurttiukko" on alkanut myöhemmin tarkoittaa palveluskunnoltaan vajaakuntoista sotilasta. Kielteistä sivumerkitystä sanalle on tuottanut myös Suomen puolustusvoimien aikaisempi komentaja, kenraali Gustav Hägglund 2009 vaatimalla "hurttiukkoja pois reservistä" (ensimmäisen luokan varareserviin).
Ro (Italia)

Ro on Italiassa Emilia-Romagnan alueella Ferraran maakunnassa sijaitseva kunta. Sen pinta-ala on 43 km2. Siellä oli 3 247 asukasta joulukuussa 2015.
Jevgeni Kuznetsov (jääkiekkoilija)

Jevgeni Jevgenjevitš Kuznetsov (, s. 19. toukokuuta 1992 Tšeljabinsk, Venäjä) on venäläinen jääkiekkoilija.
Seurajoukkue.
Kuznetsov pelasi ensimmäiset KHL-ottelunsa Traktor Tšeljabinskissä kaudella 2009–2010, jolloin hän pelasi 35 ottelua tehopistein 2+7=9. Kuznetsov pelasi osan kaudesta myös juniorisarja MHL:n Belyje Medvedin riveissä. Washington Capitals varasi hänet ensimmäisellä kierroksella 26. vuorolla .
Toukokuussa 2010 Kuznetsov teki kaksivuotisen jatkosopimuksen Traktor Tšeljabinskin kanssa. Hän teki kaudella 2010–2011 läpimurtonsa KHL:ssä tehdessään 44 runkosarjaottelussa tehopisteet 17+15=32, jotka riittivät joukkueen sisäisen pistepörssin voittoon.
Kuznetsov siirtyi NHL-seura Washington Capitalsiin kesken kauden 2013–2014. Kaudella 2015–2016 hän oli joukkueen paras pistemies tehopistein 20+57=77. Kaudella 2017–2018 hän oli runkosarjassa joukkueensa toiseksi paras pistemies tehopistein 27+56=83. Hän voitti pudotuspelien pistepörssin tehopistein 12+20=32. Kausi päättyi Washingtonin Stanley Cup -voittoon.
Maaliskuussa 2024 siirtorajan viimeisenä päivänä Capitals kauppasi Kuznetsovin Carolina Hurricanesiin vaihdossa kolmannen kierroksen varausvuoroon vuoden 2025 varaustilaisuudessa, minkä lisäksi Capitals pitää hänen palkastaan puolet. Heinäkuussa 2024 Kuznetsovin jäljellä oleva sopimus Hurricanesin kanssa purettiin. Noin pari viikkoa myöhemmin hänen vahvistettiin palaavan kotimaahansa siirtymällä nelivuotisella sopimuksella SKA Pietariin. Hänet nimettiin joukkueen varakapteeniksi.
Maajoukkue.
Kuznetsov on pelannut Venäjän maajoukkueessa kuudet MM-kilpailut, joista hän on saavuttanut maailmanmestaruuden 2012 ja 2014, sekä pronssia 2016, 2017 ja 2019.
Kuznetsov pelasi alle 20-vuotiaiden MM-kilpailuissa vuosina 2010 ja 2011. Noista jälkimmäinen turnaus päättyi maailmanmestaruuteen ja Kuznetsov valittiin sen tähdistökentälliseen. Hän oli joukkuetoverinsa Vladimir Tarasenkon kanssa piste- ja syöttöpörssin toinen Kanadan Brayden Schennin jälkeen.
Kuznetsov pelasi myös alle 18-vuotiaiden MM-kilpailuissa vuosina 2009 ja 2010 tehden molemmissa turnauksissa tuhoisaa jälkeä. Vuoden 2009 turnauksessa Kuznetsov oli tehopistein 6+7=13 Venäjän toiseksi paras pistemies Vladimir Tarasenkon jälkeen sekä kisojen pistepörssin kolmas Suomen Teemu Pulkkisen ja Mikael Granlundin sekä Yhdysvaltain Jerry D'Amigon kanssa. Hänen turnauksensa päättyi hopeaan. Vuoden 2010 kisoissa Kuznetsov oli tehopistein 5+7=12 Venäjän paras pistemies ja turnauksen pistepörssin neljäs Ruotsin Ludvig Rensfeldtin kanssa. Venäjä tuli turnauksessa neljänneksi ja hänet valittiin tähdistökentälliseen.
Vuoden 2019 jääkiekon maailmanmestaruuskilpailujen aikana Kuznetsov antoi kokaiinia sisältäneen positiivisen dopingnäytteen, jonka johdosta kansainvälinen jääkiekkoliitto IIHF tuomitsi elokuussa 2019 hänet neljän vuoden kilpailukieltoon IIHF:n alaisissa turnauksissa sekä riisti häneltä kisoista voitetun pronssin. NHL-liigalta hän sai tapauksesta kolmen ottelun pelikiellon.
Rein Ristlaan

Rein Ristlaan (27. huhtikuuta 1933 Tallinna – 31. joulukuuta 2007 Tallinna) oli Neuvosto-Viron kommunistisen puolueen keskuskomitean ideologiasihteeri vuosina 1980–1988 eli oli kolmanneksi merkittävin sen aikaisessa Neuvosto-Viron poliittisessa hierarkiassa. 
Rein Ristlaan kävi koulunsa Tallinnassa saavuttaen kemian insinöörin tutkinnon Tallinnan teknillisestä yliopistosta. Opiskeluvuosien ajan hän oli ollut kansallisesti suuntautunut eikä toiminut kommunistisessa nuorisojärjestössä.
Rein Ristlaan liittyi kommunistipuolueeseen 1963. Sen jälkeen hän oli Tallinnan kaupungin toimeenpanevan komitean varapuheenjohtajana ja vuodesta 1967 kaupunkikomitean sihteerinä. Vuodesta 1975 hän siirtyi kommunistipuolueen kaupan ja palvelualan yksikön johtajaksi. 
Rein Ristlaanin huippukausi poliittisessa elämässä sijoittuu Viron kommunistisen puolueen silloisen johtajan Karl Vainon aikaan ja venäläisyyden aseman nousuun virolaisyhteiskunnassa. Ideologiasihteerin tehtävässään hänellä oli vastuu virolaisesta kulttuurista. Virolaiset toivoivat hänestä kovia kokeneen virolaisen kulttuurin suojelijaa, mutta toisin kävi. Virolaisen kulttuurin toimijat saivat kokea kovia hänen valtansa aikana. Ristlaanin kauden alkuun lokakuussa 1980 liittyy Neljänkymmenen kirje, jonka selvittelyssä kommunistipuolueen johto, Vaino ja Ristlaan etunenässä, pitivät tiukkaa linjaa. Myöhemmin 1980-luvulla kirjailijaliiton puheenjohtaja sekä joukko päätoimittajia erotettiin tehtävistään. Osana käynnistynyttä perestroika-aikaa Viron kommunistipuolueen päätöksellä ja valvonnassa perustettiin sitten ajan hengen mukaisesti uusia kulttuurilehtiä, Aja Pulss ja Vikerkaar.
Suomen televisio ja sen ohjelmien näkyminen Pohjois-Viroon ml. Tallinna aiheutti suurta huolta Rein Ristlaanin koko ideologiasihteerin virkauran ajan. Yritykset hallita läntisten televisio-ohjelmien vaikutusta ja lisääntyvän laivaliikenteen aiheuttaman kanssakäymisen vaikutuksia eivät enää onnistuneet.
Perestroika-ajan seurauksena vapautunut ilmapiiri johti Ristlaanin joutumiseen epäsuosioon. Ristlaanin uran käännekohta oli virolaisessa lehdistössä alkanut fosforiittikaivoksen rakentamista vastustava kirjoittelu. Sen hillitseminen ei enää onnistunut. Kommunistipuolueen johto johtajanaan Karl Vaino syytti entiseen nähden hallitsemattomasta tilanteesta Rein Ristlaania. Ristlaan erotettiin tammikuussa 1988. Tällöin elettiin juuri käynnistynyttä avointa keskustelua ja juuri käynnistyvää "laulavan vallankumouksen" aikaa, joka johti ensin Karl Vainon ja sitten koko puolueen häviöön.
Ideologiasihteerikauden jälkeen Ristlaan työskenteli vielä pari vuotta Neuvosto-Viron uskonnollisten asioiden valtuutettuna kadoten sitten virolaisesta julkisuudesta. Hän ei antanut valtakautensa jälkeen haastatteluja eikä kirjoittanut itse mitään valtakaudestaan.
Yhdysvaltain Tyynenmeren aika

Yhdysvaltain Tyynenmeren aika (, lyh. "PT") on Pohjois-Amerikassa käytettävä aikavyöhyke. Normaaliaikana siitä käytetään nimitystä "Yhdysvaltain Tyynenmeren normaaliaika" (, "PST") ja kesäaikana nimitystä "Yhdysvaltain Tyynenmeren kesäaika" (, "PDT"). Erotus koordinoidusta yleisajasta on normaaliaikana UTC-8 ja kesäaikana UTC-7.
Tyynenmeren aikavyöhyke peittää suurimman osan Yhdysvaltain ja Kanadan länsirannikkoa sekä osaa Meksikosta; Kalifornia, Washington, Oregon, Nevada, Idaho, Brittiläinen Kolumbia, Yukon, Baja California ja Revilla Gigedon saaret.
Tyynenmeren aika on tunnin edellä Alaskan aikaa, tunnin jäljessä Kalliovuorten aikaa, kaksi tuntia jäljessä keskistä aikaa ja kolme tuntia jäljessä itäistä aikaa.
Anssi Tiittanen

Anssi Tiittanen (s. 1979) on Think Twice -yhtyeessä vaikuttanut, nykyisin soolouraa tekevä artisti. 
Yhtyeessään laulajana ja kitaristina toimiva Tiittanen on julkaissut soololevyn "Veren perintö" (Aikamedia 2008) sekä Anssi Tiittanen &amp; Kantrisydän (Aikamedia 2013).
Varsinaisessa ammatissaan Anssi Tiittanen toimii helluntaiseurakuntien viikkolehden Ristin Voiton toimituspäällikkönä. 
Think twice.
Anssi Tiittanen perusti Think twice -gospelyhtyeen Jami Suhosen ja Joona Ryödin kanssa vuonna 1994. Yhtye esiintyi vuoteen 2008 saakka. Think twicen tuotannossa Tiittasen tunnetuimpia sävellyksiä ovat
Anssi Tiittanen profiloitui Think twicessa tunnelmallisten, hitaiden kappaleiden säveltäjänä ja tulkitsijana. Think twicen lopetettua toimintansa Tiittasen tuotanto on pysynyt countryyn ja folkiin vivahtavassa gospelmusiikissa.
Enkeli.
Anssi Tiittasen tunnetuin sävellys on "Enkeli" Think twicen albumilta Taivas (1998). Kappaleen on yhtyeen lisäksi levyttänyt yhdeksän eri solistia tai ryhmää. Think twicen ohella laulun tunnetuimman tulkinnan on tehnyt Laura Pakarinen albumille Kaduilla tuulee (Aikamedia 2003), jolle Anssi Tiittanen teki myös muita sävelmiä.
Työ toimittajana.
Anssi Tiittanen perusti Jooram Mäkisen kanssa radikaali.net -internetsivuston vuonna 2000. Hän on ollut perustamisesta lähtien sivuston pääkirjoitustoimittaja ja kolumnisti.
Tiittanen toimi vuosina 2005-2006 Päivä Osakeyhtiön julkaiseman Dynamite News -nuorisolehden päätoimittajana.
Vuodesta 2006 alkaen Tiittanen on toiminut helluntaiseurakuntien viikkolehden Ristin Voiton toimituspäällikkönä. Lisäksi hän toimii helluntaiherätyksessä erilaisissa luottamustoimissa.
Kure - Yksinäinen susi.
Anssi Tiittanen on kirjoittanut pastori, evankelista Markku Tuppuraisen elämäkertakirjan Kure - Yksinäinen susi (Kuva ja Sana 2004). Teosta on vuoteen 2012 mennessä myyty noin 6 000 kappaletta.
Hirawanu Tapu

Hirawanu Tapu (n. 1824 – toukokuu 1900) oli moriori. Vaikkakin Tommy Solomon oli viimeinen kuollut puhdasverinen moriori, Hirawanu Tapun katsotaan olleen viimeinen kulttuurillinen moriori. Vaikka hän ei ollutkaan päällikkö, moriorit pitivät häntä eräänlaisena johtohahmona. Hän keräsi talteen morioreiden perinteitä ja kieltä. Hirawanu Tapu on tallentanut arviolta 90 % olemassa olevista moriorin kielen tiedoista.
Elämäkerta.
Tapun varhaisesta elämästä tiedetään vain vähän. Hän syntyi vuoden 1824 tienoilla ja hänen äitinsä nimi oli joko Runanga tai Hirimaru. Hänen isäänsä ei tiedetä. Hänellä oli yksi varmistettu velipuoli, Wi Tipene Matahuri. Tapu kuului morioreiden Owenga-heimoon. Hän asui Te Awapatiki -nimisessä moriori kylässä, kun Te Ati Awa -maoriheimo hyökkäsi saarelle vuonna 1835. Hirawanu Tapu otettiin orjaksi ja hän kuului Kaingaroalaiselle päällikkö Wiremu Kingi Meremerelle. 1859 hänellä oli suhde moriorinaiseen nimeltä Rohana, mutta naisen omistaja yritti estää suhteen viemällä hänet Waitangiin. Tämä ilmeisesti epäonnistui, sillä pari eli yhdessä vuodesta 1861 lähtien. Tapu sai vapauden hänen omistajansa kuoltua vuonna 1860 ja muutti takaisin synnyinseuduilleen Chathamsaaren kaakkoiskolkkaan. Siellä hänestä tuli paikallisen päällikkö Torea Takerehen neuvonantaja. Näihin aikoihin hän oli oppinut kirjoittamaan ja puhumaan maoria, mutta morioria hän osasi vain puhua. Hän osasi myös hieman englantia. Vuonna 1862 pidetyssä morioreiden suurkokouksessa hänet valittiin tapahtumien kirjuriksi tallentamaan morioreiden perinteitä ja sukutietoja. Hänestä tuli morioreiden kulttuurin asiantuntija, jonka luokse usein ohjattiin ulkopuoliset morioreista kiinnostuneet tutkijat. 1860-luvun puolivälissä hän sai töitä saaren satamasta tullivirkailijana kirjoitustaitonsa ansiosta.
1868 hän muutti owengaheimolle varatulle 2 000 eekkerin alueelle Manukauun. Maat antoi morioreille virallisesti vuonna 1870 alkuperäisväestön maa-asioita hoitava oikeus. Hirawanu Tapu toimi maa-asioissa morioreiden puolestapuhujana. Oikeudenkäynnin lopputuloksena 97,3 % maasta annettiin maoreille, ja morioreille jäi vain 2,7 % eli noin 4 100 eekkeriä. Vuodesta 1868 hän oli myös auttanut Alexander Shandia keräämään morioreiden perimätietoa ja kielen sanastoa. Kerätty aineisto julkaistiin lehdessä "Journal of the Polynesian Society" 1890-luvulla ja kirjana "The Moriori people of the Chatham Islands: their history and traditions" vuonna 1911. 1890-luvulla hän kärsi useaan otteeseen influenssasta ja tuberkuloosista ja kuoli lopulta vuoden 1900 toukokuussa noin 76-vuotiaana. Hänen kuollessaan vain 12 puhdasveristä morioria oli enää hengissä, mutta kellään heistä ei ollut samankaltaista morioreiden kulttuurin tietämystä ja sen katsotaankin kuolleen hänen mukanaan.
Bill McCreary

William "Bill" McCreary (s. 17. marraskuuta 1955 Guelph, Ontario) on entinen kanadalainen jääkiekkoerotuomari, joka toimi tuomarina NHL:ssä lähes 30 vuotta. Hän ehti viheltää pitkän uransa aikana lähes 1 600 sarjapeliä ja 282 playoff-ottelua. McCreary oli pelaajien keskuudessa suosituin päätuomari. McCreary tuomaroi vuosien 1998, 2002 ja 2010 miesten olympiaturnauksien loppuottelut.
16.11.2014 NHL palkitsi McCrearyn tekemällä hänestä kaikkien aikojen 16. tuomarina Hockey Hall of Famen jäsenen.
Vilnan televisiotorni

Vilnan televisiotorni sijaitsee Liettuan pääkaupungissa Vilnassa. Sen korkeus on 326,5 metriä, joten se on Liettuan korkein rakennus. Tornin ovat suunnitelleet V. Obydovas ja K. Balėnas. Rakennustyöt alkoivat 31. toukokuuta 1974, ja ne saatiin päätökseen 30. joulukuuta 1980. Koko rakennelman painoksi on arvioitu 20 000–30 000 tonnia. Rakennelman muodostavat betonijalusta, 190 metriä korkea valettu betonirunko, betonitasanne sen yläpäässä ja 136 metrin korkuinen teräsrakenteinen masto. Radiolähettimet sijaitsevan tornin betonirungossa ja lähetysantennit mastossa.
Torni oli tapahtumien keskipisteessä 13. tammikuuta 1991, kun 14 aseetonta siviiliä sai surmansa ja 700 loukkaantui neuvostosotilaiden vallatessa tornin. Liettua oli julistautunut itsenäiseksi jo maaliskuussa 1990, mutta Neuvostoliitto yritti vielä tukahduttaa itsenäisyysliikkeen painostustoimilla. Venäjä tunnusti kaikkien Baltian maiden itsenäisyyden 17. syyskuuta 1991.
Tornissa on 160 metrin korkeudella maanpinnasta ravintola, josta avautuu näkymä Vilnan kaupunkiin. Pyörivä ravintola tekee 360 asteen kierroksen 45 minuutin aikana. Hissit tuovat vierailijat 40 sekunnissa alhaalta ylätasanteelle. Kirkkaalla ilmalla tornista saattaa nähdä 40 kilometrin etäisyydellä sijaitsevan Elektrėnain kaupungin.
Vuodesta 2000 lähtien torni on koristeltu jouluksi. Tornin juurella on pieni vuoden 1991 tapahtumille omistettu museo.
Victor Vasarely

Victor Vasarely, oikealta nimeltään Győző Vásárhelyi, (9. huhtikuuta 1906 Pécs – 15. maaliskuuta 1997 Pariisi) oli unkarilais-ranskalainen taidemaalari. Hän oli op-taiteen pioneeri ja merkittävimpiä kineettisen taiteen tekijöitä.
Vasarely tunnetaan abstrakteista maalauksista, jotka synnyttivät optisia kohokuvia tai liikkeen ja värähtelyn optisia harhoja. Maalaukset rakentuivat geometrisista kuvioista ja kirkkaiden värien rinnastuksista. Hän sommitteli myös viivastojen ja kineettisten verkkojen avulla.
Ranskassa on Aix-en-Provencessa Vasarely-museo. Museon ulkoseinillä on suuria Vasarelyn maalauksia. Myös Vasarelyn synnyinkaupungissa Pécsissä on hänelle omistettu museo.
Jurvan kirkko

Jurvan kirkko on Kurikan Jurvassa sijaitseva, Kurikan seurakuntaan kuuluva vuonna 1802 valmistunut kirkko. Tyyliltään rakennus on kustavilainen tasavartinen ristikirkko. Sen piirustukset on laadittu Tukholmassa yli-intendentinvirastossa. Kirkko on tasavartinen ristikirkko, johon liittyy korkea, karniisitaitteiseen huippuun päättyvä torni. Rakennustyön suoritti ylihärmäläinen kirkonrakentaja Gabriel Antinpoika Hakola ja loppuvaiheessa työssä oli vahvasti mukana myös laihialainen Jaakko Jaaksi. 
Jurvan kirkko peruskorjattiin vuonna 1997 arkkitehti Aulis Jääskeläisen tekemien suunnitelmien mukaisesti. Aiemmin kirkkoa oli korjattu vuosina 1900, 1923 ja 1962.
Kirkon mekaaniset urut on rakentanut Hans Heinrich vuonna 1974 ja ne ovat 23-äänikertaiset. Kirkossa on 1700-luvulta peräisin oleva saarnatuoli. Kirkossa ei ole alttaritaulua vaan sen korvaa alttarilla oleva risti.
Kirkon kellotapuli rakennettiin vuonna 1923 ja siellä on kaksi kelloa vuosilta 1776 ja 1846.
Kirkon sankarihautausmaan muistomerkki on kuvanveistäjä Sulo Mäkelän pronssiveistos ja se on paljastettu 1963.
Mateusz Maurycy Śmierzchalski

Mateusz Maurycy Śmierzchalski on puolalainen kitaristi ja säveltäjä. Hän on tullut tunnetuksi Behemothin kitaristina vuosina 1999–2004 ja on soittanut Blindeadissa vuodesta 1999.
Diskografia.
Behemoth
Blindead
Videografia.
Behemoth
Wake Up Dead

Wake Up Dead on Megadethin toinen single, joka on julkaistu levyltä "Peace Sells... But Who's Buying?". Albumin nimikkokappaleen "Peace Sellsin" ohella, "Wake Up Dead" on ollut vakiokappale yhtyeen konserteissa. Kappale on pääosin instrumentaali, ja sen vähäiset laulu-osiot kertovat Mustainen pelosta tyttöystävänsä saavan tietää Mustainen pettävän häntä. Kappaleessa hän hiipii makuuhuoneeseensa yrittäen olla herättämättä tyttöä, sillä tämä tappaisi hänet.
"Wake Up Dead" oli myös kappale jonka yhtye soitti, kun he pitivät kitaristi Marty Friedmanille koe-esiintymistä.&lt;ref name="youtube.com/30.10.2010"&gt;&lt;/ref&gt;
Kappaleeseen tehtiin myös musiikkivideo, jonka ohjasi Penelope Spheeris, joka ohjasi myös musiikkivideot kappaleille "No More Mr. Nice Guy" ja "In My Darkest Hour".&lt;ref name="penelopespheeris.com/30.10.2010"&gt;&lt;/ref&gt; Musiikkivideossa Megadeth esiintyy suljetulla lavalla jota suojaa häkki, kaikilta faneilta. Videon edetessä fanit alkavat villiintyä ja kiipeillä pitkin häkkiä.
Kappalelista.
7" Wake Up Dead
12" Wake Up Dead
Livekappaleet nauhoitettiin Tommy Vance Showia varten Radio Onella Lontoossa vuonna 1986.
Foreclosure of a Dream

Foreclosure of a Dream on Megadethin single, joka on julkaistu vuonna 1992. Se sijoittui 30:nneksi Billboardin listalla ”Mainstream Rock Tracks”. Suomessa se nousi virallisen singlelistan sijalle 12.
Kappaleet.
Singlen Euroopan versio sisältää myös kappaleen "Symphony of Destruction (Gristle Mix)", jonka on tehnyt Nine Inch Nails.
Greg Handevidt

Greg Handevidt on yhdysvaltalainen muusikko. 
Handevidt syntyi Concordissa, Kaliforniassa. Hänen ollessaan kymmenvuotias perhe muutti maaseudulle Minnesotaan, missä hän tapasi samanikäisen David Ellefsonin. High schoolin jälkeen he muuttivat muusikon uraa tavoitellen Hollywoodiin, missä he tapasivat Dave Mustainen. Tämän saatua potkut Metallicasta Handevidt liittyi vastaperustettuun Megadethiin David Ellefsonin ja Dijon Carruthersin kanssa Los Angelesissa.
Pian yhtyeen perustamisen jälkeen Handevidt muutti Marshalliin, Minnesotaan ja perusti yhtyeen Kublai Khan, joka hajosi vuonna 1989. Samana vuonna hän liittyi Yhdysvaltain laivastoon, jossa hän palveli vuoteen 1998. Nykyään Greg Handevidt toimii lakimiehenä Kaliforniassa.
Carlos Velasco Carballo

Carlos Velasco Carballo (s. 16. maaliskuuta 1971 Madrid, Espanja) on espanjalainen entinen jalkapalloerotuomari. Hän toimi kansainvälisenä erotuomarina vuodesta 2008 alkaen.
Ensimmäisen ottelunsa Primera Divisiónissa hän tuomitsi 11. syyskuuta 2004, joka käytiin Barcelonan ja Sevillan välillä. 1. tammikuuta 2008 hänet valittiin kansainväliseksi erotuomariksi ja ensimmäisen maaottelunsa hän tuomitsi vajaa kolme kuukautta myöhemmin 26. maaliskuuta 2008 Israelin ja Chilen välillä. Seurajoukkuetasolla hän tuomitsi ensimmäisen kansainvälisen ottelunsa 30. heinäkuuta 2008 Anorthosisin ja Rapid Wienin välillä. Hän sai myös tuomittavakseen Eurooppa-liigan finaalin vuonna 2011 Porton ja Bragan välillä.
Rock of the Westies

Rock of the Westies on Elton Johnin kymmenes studioalbumi, joka julkaistiin vuonna 1975.
Kuten edellinen albumi, se debytoi Billboard 200 -listan sijalla yksi. Se sisälsi myös singlen "Island Girl", joka julkaistiin ennen albumin julkaisua, ja josta tuli valtava hitti.
Kappaleet.
Kaikki kappaleet kirjoittanut Elton John ja Bernie Taupin ellei toisin mainita.
Luettelo televisiosarjan Uusi päivä esityskausista

Tämä on luettelo Yle TV2-kanavalla vuosina 2010–2018 esitetyn "Uusi päivä" -televisiosarjan esityskausista.
Ensimmäisen ja toisen kauden jaksojen nimet ovat sananlaskuja. Kolmannen kauden alusta jaksoon 342 asti jaksojen niminä käytettiin osia suomalaisten laulujen nimistä ja sanoituksista, sillä tuotantoryhmän käyttämät sananlaskut alkoivat loppumaan. Keväästä 2014 alkaen jaksojen nimet ovat olleet pääasiassa fraaseja.
Seurantalo

Seurantalot ovat aatteellisten ryhmittymien kokoontumistiloikseen rakentamia taloja. Seurantaloja ovat rakentaneet muun muassa työväenyhdistykset, nuoriso-, maamies-, raittius- ja urheiluseurat, suojeluskunnat, vapaapalokunnat sekä kotiseutu- ja marttayhdistykset.
Seurantalojen rakentaminen alkoi yleistyä Suomessa 1880-luvulla ja niiden vilkkain rakentamisvaihe oli 1920- ja 1930-luvuilla. Nykyisin seurantaloja on Suomessa arvioista riippuen noin 2500–2600 ja monia noista taloista pidetään edelleen kunnossa talkoovoimin.
Suomen Kotiseutuliitto huolehtii opetus- ja kulttuuriministeriön toimeksiannosta valtionavustusten jakamisesta seurantalojen korjaukseen. Valtion budjetista myönnetään tähän tarkoitukseen vuosittain noin 1,5 miljoonaa euroa.
Haastemies

Haastemies on käräjäoikeuden virkamies, jonka tehtävänä on antaa tiedoksi tuomioistuimen, muun viranomaisen tai yksityisen pyynnöstä päätöksiä, haasteita, kutsuja, ilmoituksia ja muita asiakirjoja. Haastemiestiedoksianto tarkoittaa tiedoksiannon vastaanottajan henkilökohtaista tapaamista, toimitettavan materiaalin todisteellista luovutusta varten. Suoritetusta toimenpiteestä laaditaan tiedoksiantotodistus kahtena kappaleena. Haastemiehellä ei ole muodollista työaikaa ja täten he ovat työaikaa säätelevän lainsäädännön ulkopuolella. Keskimääräinen työaika on noin 40 tuntia viikossa.
Palkkaus: 1. syyskuuta 2010 haastemiesten palkkaus siirtyi A-palkkataulukon mukaiseen kokonaispalkkaukseen. Tämän lisäksi maksetaan henkilökohtaista palkanosaa ja kokemuslisää. Haastemiesten keskimääräinen palkka vuonna 2016 oli 3166 euroa kuukaudessa.
Säädetyt kelpoisuusvaatimukset: Kelpoisuusvaatimuksena on sellainen taito ja kyky, jota viran hoitaminen edellyttää.
Ylioikeus

Ylioikeus tarkoittaa Suomessa riita- ja rikosasioita käsittelevän yleisen tuomioistuinlaitoksen toista oikeusastetta eli hovioikeutta. Sieltä voi hakea muutosta alioikeuden ratkaisuun. Aiemmin nimitys on esiintynyt erityistuomioistuinten nimissä, jollaisia ovat olleet sotaylioikeus (lakkautettu 1952), vesiylioikeus (lakkautettu 1999) ja virkaylioikeus (lakkautettu 1987).
Ruotsissa ylioikeudella () tarkoitetaan tuomioistuinta, joka on toista tuomioistuinta ylempänä. Korkein oikeus on ylioikeus suhteessa hovioikeuksiin ja hovioikeudet ovat ylioikeuksia suhteessa käräjäoikeuksiin. Samalla tavoin Ruotsin korkein hallinto-oikeus ("högsta förvaltningsdomstolen", entinen "regeringsrätten") on ylioikeus verrattuna kamarioikeuksiin ("kammarrätt") ja kamarioikeudet ovat vastaavasti ylioikeuksia verrattuna hallinto-oikeuksiin.
Ylimitta

Ylimitta on puutavaran pituus- tai paksuusmitan nimellisen mitan ylittävä osa. Koska valmistettava puukappale kuivuessaan ja työstettäessä pienenee mitoiltaan, määrämittaa suurempi koko mahdollistaa kappaleen halutut täsmälliset mitat lopullisessa käyttömuodossa. Ylimittaa käytetään sekä pinotavarassa että sahatavarassa. Esimerkiksi halkopinosta tehdään 5–10 prosenttia ylimittainen, koska se kuivuessaan kutistuu. Saha- ja vaneritukkien pituuteen tasausta varten jätettyä ylimittaa nimitetään "tasausvaraksi". Tasauksessa sahatavara katkaistaan määrämittaiseksi siten, että siihen jätetään vielä 2–5 senttiä ylipituutta.
Johannes Angelus Arcimboldus

Johannes Angelus Arcimboldus (k. 1555) toimi paavi Leo X:n nimittämänä anekaupan yliasiamiehenä Saksassa ja Pohjoismaissa. Tässä toimessaan hän vieraili 1518 Ruotsissa.
Arcimboldus kuului vanhaan aatelissukuun ja nousi pian paavi Leo X:n lähipiiriin. 1514 hänet nimitettiin anekaupan yliasiamieheksi suureen osaa Saksaa sekä Pohjoismaihin. 1516 hän saapui Kööpenhaminaan ja jatkoi matkaa 1518 Ruotsiin luvattuaan kuningas Kristian II:lle toimia unioniaatteen hyväksi ja Sten Sturea vastaan. Sture kuitenkin taivutteli vaikutusvaltaisen paavin lähettilään puolelleen, ja niinpä palatessaan 1519 Ruotsista Arcimboldus oli joutua Kristian-kuninkaan vangiksi. Itse hän pääsi pakenemaan Lyypekkiin, mutta anekaupasta saadut rikkaudet joutuivat kuninkaan käsiin. Roomaan päästyään yhteistoiminta Sten Sturen kanssa uhkasi kääntyä Arcimboldukselle vaaralliseksi, mutta hänen onnistui päästä paavin suosioon. Hän kohosi pian arvoasteissa ja kuoli Milanon arkkipiispana.
Jaakko Sarlin-Lappeteläinen

Jaakko Juhani Lappeteläinen (aiemmin Sarlin; 16. joulukuuta 1937 – 26. kesäkuuta 1993 Tukholma, Ruotsi) oli suomalainen judokouluttaja ja 1950-luvulla Ranskan muukalaislegioonassa palvellut sotilas.
Turusta kotoisin ollut Sarlin-Lappeteläinen liittyi legioonaan Pariisissa huhtikuussa 1954 vain 16-vuotiaana väärennettyään syntymäaikansa henkilöpapereihin. Hän sai jalkaväkikoulutuksen Algeriassa Mascaran koulutuskeskuksessa ja palveli sitten aluksi Orleansvillen autokomppaniassa. Sarlin-Lappeteläinen oli legioonassa vuoteen 1959 saakka ja hän osallistui sinä aikana Algerian sodan taisteluihin. Palattuaan Suomeen hän joutui vielä suorittamaan asevelvollisuutensa Sirkkalan kasarmilla 2. erillisessä autokomppaniassa.
1960-luvun alussa Sarlin-Lappeteläinen oli käynnistämässä judoharrastusta Turun seudulla. Hän toimi kouluttajana ja laati tammikuussa 1962 "Johdantoa itsepuolustusjärjestelmälle (J.G.J)" nimisen yleiskuvauksen opettamistaan tekniikoista. Näihin kuuluivat Jiu-Jitsu, "Glous-Gombat"-lähitaistelutekniikka ja judo. Jaakko Sarlinin isä Onni Sarlin toimi kesällä 1962 perustetun Turun Judoseura ry:n ensimmäisenä puheenjohtajana. Jaakko Sarlin jatkoi judokouluttajana ensin Turun Judoseurassa ja sitten 1964 perustetussa Turun Akateemisessa Judokerhossa. 
Heli Santavuori tutustui Tukholmassa asuneeseen ja silloin jo alkoholisoituneeseen Sarlin-Lappeteläiseen 1980-luvun lopulla. Santavuori tallensi kuukausien ajan Sarlin-Lappeteläisen legioonamuistelmia yhteensä 80 kasetille. Useamman vuoden kestäneiden Sarlin-Lappeteläisen haastattelujen ja yksityiskohtien tarkistusten tukemana Santavuori kirjoitti aineiston pohjalta kirjan "Legioonan sotilas Suomalainen muukalaislegioonalainen Algerian sodassa 1954-59" (Readme.fi, 2010). Sarlin-Lappeteläisen oma ohje muistelmien kirjoittajalle oli ollut "totuutta, ei mitään Ramboa".
Lappeteläisen puoliso oli Suomessa syntynyt Seija Kyllikki Lappeteläinen vuodesta 1968. Seija Lappeteläinen kuoli Solnassa Tukholman läänissä vuonna 1978. Jaakko Lappeteläinen oli kuollessaan kirjoilla Götevessä Falköpingin kunnassa Ruotsissa.
Pravdinsk

Pravdinsk () on kaupunki Kaliningradin alueella Venäjällä. Se sijaitsee Pregoljan sivujoen Lavan varrella 53 kilometriä Kaliningradista kaakkoon. Kaupunki on Pravdinskin piirin keskus. Asukkaita on 4 400 henkeä (vuonna 2009).
Kaupunki on perustettu vuonna 1312. Vuoteen 1945 saakka se kuului Saksan Itä-Preussiin nimellä Friedland. Nykyisen nimensä kaupunki sai vuonna 1946. Siellä toimii mm. elintarviketeollisuutta. Nähtävyyksiin kuuluu 1300-luvulla rakennettu kirkko.
Grave New World

Grave New World on hardcore punk -yhtye Dischargen kolmas studioalbumi, joka julkaistiin vuonna 1986.
Levyllä yhtyeen tyyli oli muuttunut kokonaan metallisempaan suuntaan, minkä lisäksi levyllä on kuultavissa jopa kaupallisen glam metalin vaikutteita. Albumia pidetään yhtyeen huonoimpana levynä ja yhtye hajosikin melkein heti levyn julkaisun jälkeen.
Slavsk

Slavsk () on kaupunki Kaliningradin alueella Venäjällä. Se sijaitsee 105 kilometriä Kaliningradista koilliseen. Kaupunki on Slavskin piirin keskus. Sen kautta kulkee Kaliningradin ja Sovetskin välinen rautatie. Asukkaita on 5 000 henkeä (vuonna 2009).
Paikkakunta on perustettu vuonna 1292. Vuoteen 1945 saakka se kuului Saksan Itä-Preussiin nimellä Heinrichswalde. Nykyisen nimensä kaupunki sai vuonna 1946. Siellä toimii mm. meijeri. Nähtävyyksiin kuuluu 1800-luvulla rakennettu kirkko.
Elisha Gray

Elisha Gray (2. elokuuta 1835 – 21. tammikuuta 1901) oli yhdysvaltalainen sähköinsinööri. Gray oli yksi varhaisista puhelimen kehittäjistä, hän kehitti toimivan puhelimen vuonna 1876. Hän hävisi kilpailun puhelimen patenttioikeuksista Alexander Graham Bellille. Grayn lakimies meni patenttitoimistoon 14. helmikuuta 1876 esittämään patenttivarauksen "puhuvan telefoonin" oikeuksista, mutta Bell oli käynyt samassa patenttitoimistossa saman päivän aamuna. Kyse oli näin vain muutamista tunneista, jotka ratkaisivat kumpi miehistä rikastui puhelimen patentoijana.
Gray on mainittu musiikkisyntetisaattorin keksijäksi ja hänet on palkittu yli 70 keksinnöstä.